Diari Oficial de la Generalitat Valenciana


Sumari del DOGV 10936, del 27-02-2025 (2025/2497)

RESOLUCIÓ de 29 de gener de 2025, de la Direcció General d’Urbanisme, Paisatge i Avaluació Ambiental, per la qual es formula una declaració d’impacte ambiental del Projecte de nova subestació transformadora 132/20 kV ST Algueña, en la partida El Toscar de la Cova de Joana, del terme municipal d’Algueña (Alacant). Expedient: (2532256) 46/2022/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10618

Data del DOGV
:   27-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2497

CVE
:   YNMF-I-9751-9106

Data del document
:   29-01-2025

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Algueña
    * impacte ambiental

«Declaració d’impacte ambiental

Expedient: (2532256) 46/2022/AIA

Títol: Nova subestació transformadora 132/20 kV ST Algueña (Alacant)

Promotor: I-DE Redes Eléctricas Inteligentes, SAU

Òrgan substantiu: Servici Territorial d’Indústria, Energia i Mines d’Alacant

Ref. òrgan substantiu: ATASCT/2017/72/03

Localització: Partida el Toscar de la Cova de Joana, Algueña (Alacant)

Antecedents i descripció del projecte

Consta com a antecedent en el Servici d’Avaluació d’Impacte Ambiental l’expedient de consulta 451/2008/CON, amb data d’entrada 14 de novembre de 2008, referent a l’execució d’una nova subestació elèctrica a 132/20 kV denominada ST Algueña, situada en la parcel·la 37 del polígon 3 del terme municipal d’Algueña (Alacant). La citada consulta s’acompanyava del document inicial del projecte, a fi de determinar l’abast de l’estudi d’impacte ambiental, d’acord amb el que s’establix en el Reial decret legislatiu 1/2008, d’11 de gener. En data 24 de febrer de 2009, es va remetre un informe resposta al promotor de l’actuació amb l’amplitud i el nivell de detall que hauria de considerar l’estudi d’impacte ambiental per a fer. Posteriorment, en data 10 de novembre de 2011, el promotor de l’actuació remet una altra consulta amb núm. de referència 235/2011/CON, en el qual plantejava unes variacions de disseny del citat projecte, però mantenint l’emplaçament i l’àmbit d’estudi que es considera en la redacció de l’estudi d’impacte ambiental. En data 9 de desembre de 2011, es va remetre un informe resposta pel qual es va concloure que les consideracions fetes en la consulta inicial eren vàlides per a les modificacions del projecte.

El projecte té per objecte principal la construcció d’una nova subestació elèctrica per a millorar la qualitat i seguretat del subministrament elèctric en els municipis del Pinós, Algueña, la Romana i el Fondó de les Neus en la província d’Alacant, i la zona limítrofa d’Abanilla en la província de Múrcia, a causa de les carències d’infraestructures elèctriques que hi ha en estos municipis. La subestació elèctrica se situarà en la parcel·la 37 del polígon 3 del municipi d’Algueña, en les coordenades UTM Fus 30 x: 674.761,16 i: 4.246.419,59, amb una superfície total de 13.660 m². La infraestructura elèctrica constarà d’un parc d’intempèrie de 132 kV i un sistema de 20 kV d’interior. Les instal·lacions estaran compostes per un sistema de 132 kV (amb dos posicions de línia, una posició de transformador de potència i una posició de partició de barres), un transformador de potència 132/20 kV de 40 MVA i 6 parallamps de tensió, un sistema de 20 kV (amb dos mòduls interconnectats de cel·les normalitzades d’una reactància trifàsica de connexió a terra i una reactància monofàsica), un edifici per a control i comunicacions en una sola planta i dos edificis prefabricats que albergaran els mòduls 1 i 2 de cel·les de 20 kV. A més dels circuits i elements principals, s’ha previst la instal·lació dels corresponents aparells de mesura, comandament, control, protecció i comunicacions necessaris per a l’explotació adequada de la instal·lació, i els sistemes auxiliars en corrent altern i corrent continu des dels respectius equips rectificadors-bateria. La infraestructura es completarà amb un edifici prefabricat de formigó, per a control i comunicacions d’una sola planta i amb una superfície prevista de 70,80 m².

El projecte incorpora en l’annex 7 el preceptiu estudi de gestió de residus de construcció i demolició, d’acord amb l’RD 105/2008, d’1 de febrer, pel qual es regula la producció i gestió dels residus de construcció i demolició.

Tramitació administrativa

En data 11 de febrer de 2022, el Servici Territorial d’Indústria, Energia i Mines d’Alacant (òrgan substantiu) va traslladar a este òrgan ambiental la sol·licitud d’avaluació d’impacte ambiental ordinària del projecte. A esta s’adjunten:

– Sol·licitud d’inici de l’òrgan substantiu.

– Projecte tècnic de la instal·lació.

– Estudi d’impacte ambiental.

– Document de síntesi de l’estudi d’impacte ambiental.

– Estudi d’integració paisatgística.

– Estudi de seguretat i salut.

– Informe del Servici d’Infraestructura Verda i Paisatge.

En data 8 de març de 2022, el Servici d’Avaluació d’Impacte Ambiental remet un requeriment de documentació bàsica d’acord amb l’article 39.1 de la Llei 21/2013, de 9 de desembre, d’avaluació ambiental. En concret es requerix la sol·licitud d’inici per part del promotor de l’actuació.

D’acord amb el certificat remés, l’òrgan substantiu va dur a terme la informació pública de l’expedient per un termini de 30 dies mitjançant un anunci en el DOGV núm. 9216, de data 16 de novembre de 2021, i en el BOP d’Alacant núm. 207, de data 29 d’octubre de 2021.

Durant el període d’informació pública de l’expedient no s’han rebut al·legacions de caràcter ambiental del projecte.

En data 12 de juny de 2024, el Servici Territorial d’Indústria, Energia i Mines d’Alacant remet d’ofici una contestació del requeriment de documentació bàsica. Este s’acompanya dels informes següents: Ajuntament d’Algueña, Direcció General de Cultura i Patrimoni, Servici de Planificació de Recursos Hídrics i Qualitat d’Aigües, Servici Territorial de Medi Ambient d’Alacant, Comissaria d’Aigües de la Confederació Hidrogràfica del Segura, Servici d’Infraestructura Verda i Paisatge, Servici Territorial d’Urbanisme i Coordinador de Sanitat Ambiental de la Direcció General de Salut Pública.

S’ha remés còpia dels següents informes recaptats durant la tramitació de l’expedient:

– Informe de l’Ajuntament d’Algueña, de data 13 d’abril de 2018, en el qual s’informa respecte de la compatibilitat d’ús del sòl prevista en el Pla especial de regulació de l’aprofitament miner de Monte Coto, en el qual s’haurà d’incloure la implantació de la instal·lació elèctrica referenciada.

– Informe de la Direcció General de Cultura i Patrimoni, de data 24 de setembre de 2019, en el qual s’informa favorablement dels efectes patrimonials previstos en l’article 11 de la Llei 4/98, d’11 de juny, del patrimoni cultural valencià.

– Informe del Servici de Planificació de Recursos Hídrics i Qualitat d’Aigües, de data 27 d’abril de 2018, en el qual s’informa respecte de l’absència de risc d’inundació de la parcel·la del projecte i la localització d’esta fora de la zona de flux preferent assenyalada pel Sistema Nacional de Cartografia de Zones Inundables.

– Informe del Servici Territorial de Medi Ambient d’Alacant, de data 26 d’abril de 2018, de sentit favorable respecte de l’afecció a terrenys forestals, forests públiques gestionades per esta conselleria, vies pecuàries classificades, espais naturals protegits i espais de la Xarxa Natura 2000.

– Informe de la Comissaria d’Aigües de la Confederació Hidrogràfica del Segura, de data 7 de maig de 2018, en el qual s’informa que no es preveu l’existència d’impactes ambientals significatius derivats de l’actuació prevista

– Informe del Servici d’Infraestructura Verda i Paisatge, de data 10 de juliol de 2018, en el qual es reitera la necessitat d’aportar l’estudi d’integració paisatgística. No consta en l’expedient l’informe respecte de l’estudi d’integració paisatgística remés.

– Informe del Servici Territorial d’Urbanisme, de data 11 de març de 2019, en el qual conclou que el projecte no requerix un informe previ de l’Administració autonòmica en matèria d’urbanisme.

– Informe de la Direcció General de Sanitat Pública, de data 18 d’abril de 2018, de caràcter favorable.

Consideracions ambientals

El projecte es desenrotlla en una parcel·la situada a 400 metres aproximadament al nord del nucli urbà d’Algueña, en un entorn a on destaca la presència de diverses indústries extractives de marbre, implantades en grans extensions de sòls pertanyents als térmens municipals del Pinós i Algueña. Al sud de la parcel·la objecte de l’actuació discorre la variant de la carretera CV-840, pel camí de servici de la qual s’accedirà a les instal·lacions.

L’estudi d’alternatives fet per a la implantació de la infraestructura elèctrica està condicionat per l’aprovació del projecte de la línia a 132 kV doble circuit d’entrada-eixida en la subestació d’Algueña, de la línia elèctrica Blanca – Jumilla (Alacant, Múrcia), que discorre al llarg de 22,2 km de longitud pels térmens municipals d’Abanilla i Jumilla (Múrcia) i Algueña (Alacant). Esta línia elèctrica d’alta tensió va obtindre declaració d’impacte ambiental (DIA) mitjançant la Resolució de la Secretaria d’Estat de Medi Ambient, en data 15 d’octubre de 2014. Entre les condicions incloses en la mencionada resolució, s’incloïa la referent a l’alternativa triada per a la línia, que seria vàlida sempre que la subestació d’Algueña s’aprovara en la ubicació prevista, o bé sobre un passadís d’una amplària de 50 metres a cada costat de la traça de l’alternativa triada per a la línia elèctrica. D’este condicionant de la DIA es deriva la selecció de l’alternativa per a la subestació elèctrica d’Algueña. En l’estudi es plantegen tres opcions de localització per a la implantació de la subestació, denominades central, est i oest, a més de l’alternativa 0 o no actuació. En l’anàlisi d’alternatives se selecciona l’opció central, que va ser també la triada en l’anàlisi de la línia elèctrica i que es justifica entre altres raons per estar més allunyada de les zones residencials i per les seues millors condicions tècniques.

La parcel·la triada per a la implantació de la subestació elèctrica és pràcticament plana, per la qual cosa els moviments de terres previstos per a adaptar la parcel·la seran de poca envergadura. Els impactes sobre el sòl en el projecte s’han estimat en 1.800 m² de desbrossament, en 4.400 m³ d’excavacions i en 1.850 m³ de saorra necessaris per a anivellar el terreny. La cota aproximada d’esplanació se situarà vora els 564,50 metres.

D’acord amb el Pla d’acció territorial de caràcter sectorial sobre prevenció del risc d’inundació a la Comunitat Valenciana (Patricova), la zona d’actuació no està afectada de risc d’inundació. El llit natural més pròxim a la parcel·la de l’actuació és el barranc del Rocío, que discorre a menys de 100 metres a l’est de la subestació i que presenta perillositat geomorfològica. La Comissaria d’Aigües de la Confederació Hidrogràfica del Segura ha informat respecte de l’absència d’impactes ambientals significatius pel desenrotllament del projecte de la subestació elèctrica, sense perjuí de les autoritzacions que hagen d’obtindre’s per a la seua implantació.

El desenrotllament de l’actuació es localitza fora dels espais naturals protegits existents en l’entorn. Els més pròxims són la Zona Humida el Prado – Rodriguillo, que se situa a 2 km del seu perímetre de protecció; el monument natural del Cabezo de la Sal, que es localitza a més de 2,8 km, i el paratge natural municipal Monte Coto, situat al nord de l’actuació a més de 2,5 km, per la qual cosa no s’estima que les actuacions previstes puguen tindre una afecció significativa sobre estos espais. Tampoc es preveu afecció a hàbitats naturals ni a vegetació natural. La parcel·la objecte del projecte anteriorment va estar dedicada al cultiu de vinya i ametlers, encara que en l’actualitat la parcel·la es troba sense cultius agrícoles.

En la documentació remesa s’inclou un estudi d’integració paisatgística, document que va ser requerit prèviament per l’òrgan competent en la matèria. En este estudi s’analitzen les diferents unitats de paisatge, les conques visuals i els recursos paisatgístics de la zona, entre altres variables, en què destaca l’escassetat de recursos paisatgístics i la gran incidència en el paisatge de l’entorn que es deriva de les explotacions mineres que ocupen unes 500 ha i amb fronts oberts de quasi 4 km de longitud i grans desnivells que arriben en alguns casos als 300 metres d’altura. En l’estudi es conclou que l’impacte sobre el paisatge serà compatible, tenint en compte la distància als punts d’observació potencials i la situació de la infraestructura en un entorn agrícola amb grans indústries mineres com a teló de fons que disminuïxen la seua incidència en relació amb l’alteració del paisatge.

Respecte a afeccions patrimonials, en el document ambiental s’inclou un annex amb una proposta de prospecció arqueològica de tipus intensiu i cobertura total. En la tramitació de l’expedient es va obtindre l’informe favorable en matèria de patrimoni cultural d’acord amb l’article 11 de la Llei 4/1998, del patrimoni cultural valencià, en el qual es conclou que no hi ha afecció al patrimoni cultural en cap de les seues manifestacions. D’igual manera, no es preveu afecció a vies pecuàries.

L’ST Algueña se situa en una àrea prioritària, a l’efecte de protecció d’avifauna contra la col·lisió i electrocució (segons Resolució, de 6 de juliol de 2021, de la consellera d’Agricultura, Desenrotllament Rural, Emergència Climàtica i Transició Ecològica, en aplicació del Reial decret 1432/2008, de 29 d’agost), per la qual cosa les línies elèctriques que tinguen el seu origen o final en la subestació elèctrica hauran d’incloure les prescripcions que establix el citat reial decret.

Durant l’execució de les obres, es poden produir algunes molèsties en l’entorn més pròxim a l’actuació, derivades del trànsit de maquinària, materials i els moviments de terres necessaris per a l’anivellament del terreny, encara que de caràcter puntual i de curta duració. En fase d’explotació de la infraestructura, no s’esperen afeccions ambientals significatives. En el projecte s’han calculat els camps elèctrics i magnètics que es generaran en l’entorn de la subestació, i s’han obtingut valors concordes a la normativa aplicable. D’igual manera, s’inclou un annex a l’estudi d’impacte ambiental amb un estudi de nivells acústics de la instal·lació respecte dels dos punts més desfavorables existents en l’entorn, un en el límit de la parcel·la cap al camí d’accés a la subestació i l’altre punt es considera la vivenda situada a menys de 250 metres de la subestació. En els dos punts estudiats, considerant per al primer punt un ús industrial i per al segon punt un ús residencial, s’estima que en les condicions més desfavorables els nivells de pressió sonora no superaran els valors límits fixats en la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s’establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis.

En l’estudi d’impacte ambiental s’inclou un apartat de seguiment de les mesures protectores i correctores, a fi de realitzar un seguiment ambiental del projecte en les fases d’execució i explotació que garantisca la implementació de les mesures preventives i correctores aplicades i detecte l’efectivitat d’estes. Inclou la realització d’informes periòdics de seguiment i un informe general després de la finalització de les obres, en el qual s’incloga l’eficàcia de les mesures correctores implantades i els impactes no previstos en el projecte. S’ha valorat el pressupost de la vigilància ambiental durant la fase d’obra en 14.500 €.

Consideracions jurídiques

El projecte constituïx un supòsit d’avaluació d’impacte ambiental ordinària, segons el que es preveu en l’annex I, epígraf 2.g del Decret 162/1990, de 15 d’octubre, del Consell de la Generalitat, pel qual s’aprova el Reglament per a l’execució de la Llei 2/1989, de 3 de març, d’impacte ambiental, modificat pel Decret 32/2006, de 10 de març, en concordança amb l’article 7 de la Llei 21/2013, de 9 de desembre, d’avaluació ambiental.

L’expedient ha observat els tràmits previstos en la secció 1a, capítol II, del títol 2 de la Llei 21/2013, de 9 de desembre, d’avaluació ambiental.

L’article 129 del Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, incloent els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc,

RESOLC

Primer

Considerar acceptable, als efectes ambientals i sense perjuí de l’obtenció prèvia de les autoritzacions sectorials que siguen aplicables, el projecte de nova subestació transformadora 132/20 kV ST Algueña (Alacant), promogut per I-DE Redes Eléctricas Inteligentes SAU, sempre que este es desenrotlle d’acord amb el que s’establix en l’estudi d’impacte ambiental, el projecte tècnic i altra documentació obrant en l’expedient i de conformitat amb les condicions següents:

1. En la posada en marxa de l’ST i almenys cada cinc anys es faran auditories acústiques i de vibracions per una entitat col·laboradora de l’Administració en matèria de qualitat ambiental, i es faran constar els resultats en un llibre de control que estarà a la disposició de les administracions competents. Les auditories es faran en condicions normals de funcionament. En cas que se superen els nivells sonors permesos per la llei, s’aplicaran les mesures correctores pertinents, l’eficàcia de les quals es verificarà amb una nova auditoria acústica immediatament posterior a l’aplicació d’estes.

2. Les línies elèctriques que tinguen el seu origen o final en la subestació elèctrica incorporaran les mesures de prevenció de col·lisió i electrocució de l’avifauna d’acord amb les prescripcions que establix el Reial decret 1432/2008, de 29 d’agost.

3. No se situaran zones d’apilament, parcs de maquinària o superfícies auxiliars d’obra sobre àrees amb vegetació natural.

4. S’eliminaran de manera adequada els materials sobrants en les obres i els abocaments que de manera accidental s’hagen pogut provocar, una vegada que s’hagen finalitzat els treballs, i es restituirà, a on siga viable, la forma i l’aspecte originals del terreny, amb la qual cosa s’afavorirà la regeneració de les àrees afectades. Una vegada finalitzades les obres, les zones que hagen pogut patir alteracions en l’estructura vegetal seran restaurades.

5. L’apilament de materials es farà en zones en les quals es generen les menors afeccions possibles. Es tindrà en compte la minimització de les zones d’apilament de materials de muntatge de la infraestructura o procedents de l’excavació.

6. Si durant l’execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en patrimoni cultural de manera immediata, i adoptar les mesures pertinents per a la seua protecció i conservació de conformitat amb el previst en els articles 63 i 65 de la Llei 4/1998, d’11 de juny, del patrimoni cultural valencià.

7. Les accions incloses en el Programa de vigilància i seguiment ambiental hauran de documentar-se, a l’efecte d’acreditar l’adopció i l’execució de les mesures preventives i correctores proposades i la comprovació de la seua eficàcia. La documentació haurà d’estar a la disposició de les autoritats competents.

En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no ha començat l’execució del projecte en el termini de quatre anys. A este efecte, el promotor notificarà a l’òrgan ambiental el començament de les obres.

Segon

D’acord amb el que preveu l’article 41 de la Llei 21/2013, de 9 de desembre:

a. Ordenar la publicació de la present declaració d’impacte ambiental en el *Diari Oficial de la Generalitat Valenciana*, així com en la seu electrònica.

b. Esta declaració d’impacte ambiental no serà objecte de recurs, sense perjuí dels que, si és el cas, siguen procedents en via administrativa i judicial contra l’acte pel qual s’autoritza el projecte.

Tercer

L’òrgan substantiu haurà de tindre degudament en compte, en el procediment d’autorització del projecte, l’avaluació d’impacte ambiental efectuada segons els criteris establits en l’article 42 de la Llei 21/2013, de 9 de desembre, referits tant al contingut de l’autorització com a la publicitat de la decisió.»

  

València, 29 de gener de 2025

Miguel Ángel Ivorra Devesa

Director general